Coligny-saak: ‘Hy het probeer ontsnap’Betogers buite die Coligny-landdroshof tydens die beskuldigdes se vorige verskyning (28 April 2017). Foto: Verskaf Die enigste beweerde ooggetuie in die Coligny-moordsaak is in ’n getuiebeskermingsprogram, het die plaaslike landdroshof Woensdag gehoor. Brig. Clifford Kgorane, wat deel is van die ondersoekspan, het aan landdros Makgaola Foso gesê die getuie moes na ’n plek van veiligheid geneem word nadat die twee beskuldigdes in die saak hom glo die dag ná die beweerde moord by sy huis gedreig het. Pieter Doorewaard (26) en Phillip Schutte (34) staan tereg op aanklag van moord op Matlhomola Jonas Mosweu (16). Volgens Kgorane beweer die getuie dat Doorewaard en Schutte op 21 April na sy huis toe gekom het ná die seun se dood die vorige dag. Hennie du Plessis, Schutte se regsverteenwoordiger, wou tydens kruisondervraging van Kgorane weet hoekom die getuie se verklaring nie in die dossier van 28 April was toe die beskuldigdes die eerste keer in die hof verskyn het nie. Kgorane het vroeër gesê die getuie se verklaring is reeds op 23 April afgeneem. Staatsaanklaer Nkhetheni Mudau het aan die hof gesê die verklaring was in die dossier en dat Du Plessis nie daarvoor gevra het nie. Du Plessis het aan die hof gesê die beskuldigdes se weergawe is dat hulle twee seuns gesien het wat sonneblomme uit hul werkgewer, Pieter Karsten, se lande gesteel het. Hulle het een van die seuns gevang terwyl die ander gevlug het. Volgens Du Plessis het die een seun agterop die bakkie geklim sodat hulle hom na die polisiestasie kon vat. “Die seun het van die bakkie afgespring om te ontsnap toe hulle spoed verminder het om om ’n draai te gaan. Hulle het nie hul hande vir die seun gelig nie.” Volgens Du Plessis het die beskuldigdes ’n u-draai gemaak en die seun gevind waar hy bewusteloos in die pad gelê het. Hulle het glo ’n swart man en vrou in die pad sien loop en hulle gevra om by die seun te wag terwyl hulle gaan hulp soek het. Du Plessis het gesê die twee mans het geen mediese opleiding nie en kon dus nie enige bystand aan die beseerde seun verskaf nie. Die staat beweer Dooreward en Schutte het die seun van die bewegende bakkie gegooi en dat hulle hom gaan oplaai het omdat hulle besef het iemand het hulle gesien. Dooreward en Schutte se borgtogaansoek duur voort. Lees alle vorige berigte oor Coligny op Maroela Media.